Labas vakaras visiems! Labas vakaras, mieli dešimtokai!
..............

Gyvenimas – tai pasaka.

Čia žavūs princai, geros fėjos,

linksmi nykštukai ir būrėjos...

Gyvenimas – tai pasaka,

nes Laimės paukštė čia gyvena...

.................

Gyvenimas – ne pasaka.

Jo vingiai klaidūs.

Čia šaltos sūrios ašaros 

lyg klaidos rieda skruostais.

Čia pyktis, kerštas, apgavystės...

Čia piktos pamotės, raganiai, slibinai...

Ir tiktai pats gali išmokt 

kliūtis apeiti.

Ir tiktai pats gali surast 

tiesiausią kelią.

....................

Na, gerai.

Gyvenimas mokykloje – tai pasaka.

Čia mokomės atskirti gėrį nuo blogio,

tiesą nuo melo...

.................

Čia mokomės svajoti, tikėti, 

pamilti, atleisti...

..................

Mieli 10-okai, gyventi šitoj gražioj mokyklinėj pasakoj Jums liko tik 100 dienų. Šį vakarą turėsite įveikti ne vieną kliūtį, patirti ne vieną išbandymą... Ir tik nuo Jūsų pačių priklausys, ar 10 metų trukusi pasaka baigsis laimingai. 

Aš, geroji fėja, 

ir aš, piktasis burtininkas, 

būsime jūsų palydovai. Sėkmės Jums!

.................

Tarti žodį kviečiame mokyklos direktorę XXXXXXXXX. Ačiū.

…………..

Kviečiame pradinių klasių mokytojas  ........................................................................................... 

Jos pasidalys prisiminimais, kokie dešimtokai buvo vaikystėje.

Ačiū mokytojoms.

....................

Tarti žodį kviečiame klasių auklėtojas  XXXXXXXXXXXXXX. 

..........................

1. Gyveno kartą stilinga panelė Raudonkepuraitė. Vieną dieną mama jai tarė :

· Raudonkepuraite, susirgo tavo senelė. Nueik jos aplankyti, bet pirma išsikepk bandelių. Tik būk atsargi – miške gyvena vilkas!
Raudonkepuraitė buvo šiuolaikiška, žavi panelė (patys matote). Ji visai neseniai prisiklijavo nagus!

10 – okai, padėkite Raudonkepuraitei. Štai tešla. Iškepkite senelei pyragą, kurio pavadinimas ,,Draugystė”. (Paduodame 10-okams ant medinės lentutės miltais pabarstytos kietai suminkytos tešlos gabalą, nors galima ir plastilino).

Na, o Raudonkepuraitė tuo metu pasigrožės mišku.

(Tyliai groja muzika. Raudonkepuraitė vaikšto po ,,mišką”, ,,uosto” gėles… Netikėtai pamato vilką, kuris sėdi ant kelmelio ir užsidėjęs ausinuką klausosi muzikos. Pamatęs Raudonkepuraitę grėsmingai išskečia nagus, apsilaižo. Raudonkepuraitė jo visai neišsigąsta. Koketuodama prisėda šalia. Pasiklauso muzikos. Tada atsuka muziką visu garsu. Groja Vilijos dainą, atrodo, ,,vilko pilko nebijau, nes daug sportuoju ir skaitau…” Kol muzika groja, Raudonkepuraitė su vilku šoka, linguoja, pritaria… 

10 – okai lipdo. Pasibaigus muzikai, baigia lipdyti. Visiems rodome 10 – okų kepinius. Paprašome pakomentuoti.)

.....................

2. Ačiū. 10 – okai, Jūs labai originalūs, išradingi, lakios vaizduotės, tačiau išbandymai dar nesibaigė.

Šį vakarą pas jus į svečius atvyko Daktaras Aiskauda iš tolimosios Afrikos! (Turėtų būti plojimai) Jis patikrins jūsų vidaus organų veiklą. Daktaras Aiskauda labai patyręs, tad prašom iš kiekvienos klasės po 5 mokinius iš karto. (Daktaras iš Afrikos, tai apsirengęs vasariškai, bet kaip tikras daktaras. Turi visus reikalingus instrumentus. Daktaras išdalija visiems po muilo burbulų pūtimo flakonėlį.)

Pasiruoškite. Per vieną minutę turėsite išpūsti kuo daugiau muilo burbulų. Pradedam. (1 min. groja linksma muzikytė. Muzikai nutilus, baigiasi rungtis.)

Mieli žiūrovai, padėkite nuspręsti, kuri klasė laimėjo. Kas manote, kad 10-oji a? Kas manote, kad 10-oji b? Na, štai ir paaiškėjo, kas pamokų metu pučia muilo burbulus, o kas iš tikrųjų dirba. Ačiū.

………………

3. Visi įsitikinome, kad 10-okų plaučiai sveiki ir stiprūs. Galime šiek tiek pasilinksminti. Svečiuose – pasaulinio garso jaunimo choras ,,Snieguolė ir septyni nykštukai”! Prašome visus 10-okus atsistoti. Padainuokite kartu su šia linksma kompanija. Kuo garsiau, kuo skambiau, kuo darniau dainuosite, tuo didesni prizai jūsų laukia! Sėkmės!

(Snieguolė diriguoja, nykštukai dainuoja. Muzikos mokytoja groja liaudies dainos ,,Suk, suk ratelį“ melodiją. Dešimtokai dainuoja pagal tą melodiją ne dainos žodžius, o mėnesių pavadinimus: Sausis, vasaris, kovas, balandis.... Devintokai (snieguolės ir nykštukų choras) padeda)

......................

4. Tęsiame išbandymų vakarą. (Vedėjai nieko nesako. Įeina Freken Bok ir iš paskos Karlsonas. Parodyti mini vaizdelį : Freken Bok prieina prie kokio nors dešimtoko ir sako: ,,Mažyli, atspėk, kurioj ausy man zvimbia?“ Arba kažką panašaus...)

Kol mielajai Freken Bok vaidenasi, 10-okai, jūsų laukia užduotis. Kviečiame po 5 mokinius iš kiekvienos klasės. Pavaizduokite be žodžių tai, kas parašyta lapelyje. 

(10-okai gauna užrašus : 1- šokantys indėnai, 2- snaudžiantys katinai. Kai pasiruošia, vaidina, o Karlsonas po kiek laiko žiūrovams parodo užrašą : 1- taip jie elgiasi per geografijos pamoką, 2- taip jie elgiasi per matematikos pamoką.)

.......................

5. Nuostabu. Jūs nepakartojami. Tokie atviri, kaip per išpažintį.

........................

O kas gi čia?! Valytoja?!

........................

Ne, piktasis burtininke, čia juk Pelenė! Jei jinai čia, vadinasi, 10-okai jau pasiruošę atvirai prabilti apie savo auklėtojas. Pelenė parašė jūsų auklėtojoms linkėjimus, bet.... Ji juk Pelenė. Ji moka tik du būdvardžius – pilkas ir liūdnas. Todėl patariau jai būdvardžius visai praleisti. Įrašykite juos patys. 

Pirmiausia būdvardžius apie savo auklėtoją siūlo 10-ojia klasė. (10-okai sako būdv., Pelenė rašo.)

Dabar 10-ojib klasė. (Kai būdvardžiai surašyti, Pelenė perskaito 10-okų laiškus. Įrėmintus laiškus padovanojame auklėtojoms. Tuo metu tyliai groja muzika ,,O, Pelene, tu sėdi su išsvajotu princu....“)
.....................

6. Esate šaunūs, išradingi, mylite savo auklėtojas. Nekyla abejonių, kad 10-okai mokykloje jaučiasi, kaip namie. Tuoj įsitikinsime, ar gerai pažįstate savo mokytojus. Štai keletas nuotraukų – apačioje parašykite, kokio dalyko tai mokytoja. (Paduodame nukopijuotų ir ant A3 formato suklijuotų įvairių dalykų mokytojų nuotraukų iš vaikystės. Groja muzika).

.....................

7. (Netikėtai įsiveržia Pepė Ilgakojinė keldama didžiulį triukšmą : šaudo, šūkauja, visaip kraiposi.)

Gražu žiūrėti, kaip 10-okai šypsosi matydami Pepę Ilgakojinę. Turbūt šita veikėja geriausiai atitinka 10-okų dvasią : jaunatviškas maksimalizmas, nevaržoma energija, gyvenimo džiaugsmas. Nesėdėkite, 10-okai, ateikite ir pašokite kartu su Pepe.

(Visi šoka ,,Šiaudų batai, šakaliniai padai“ – paprašyti muzikos mokytojos, kad pagrotų.)

.....................

Ką gi, mieli 10-okai, pagaliau įveikėte visas kliūtis. Laimės paukštė visai netoli...

.......................

Beliko tik ištarti burtažodį.

Prašom atsistoti ir kartoti paskui mane :

PRIESAIKA
Aš, dešimtokas, iškilmingai prisiekiu :

· Aklai mylėti mokyklą, o ypač mokytojus, bent 100 dienų.

· Nebesislėpti gėdingai už kampo, o atsisakyti žalingų įpročių.

· Pasižadu nebeskaptuoti Užgavėnių kaukių ant suolų.

· Nebesinešti į namus šakučių iš valgyklos.

· Per egzaminus pasižadu laikytis principo – svetimo skausmo nebūna.

................

Puiku. Už sunkų darbą – malonus atlyginimas. Kiekvienas iš jūsų, 10-okai, gausite stebuklingą dokumentą – PUSATESTATĮ. ......

Dešimtokų pasveikinti kviečiame 6a ir 6b klasių atstovus.

Dešimtokų pasveikinti kviečiame 7a ir 7b klasių atstovus.

Dešimtokų pasveikinti kviečiame 8a ir 8b klasių atstovus.

Žodis – dešimtokams.
